ส่วนที่ 1

ข้อมูลสรุป (Executive Summary)

-   บริษัทหลักทรัพย์ ยูไนเต็ด จำกัด (มหาชน) (บริษัท) เริ่มก่อตั้งขึ้นเมื่อวันที่ 1 เมษายน 2514
    ด้วยทุนจดทะเบียนเริ่มแรก 500,000 บาท เพื่อประกอบธุรกิจหลักทรัพย์
    บริษัทได้รับคัดเลือกให้เป็นบริษัทสมาชิกตลาดหลักทรัพย์แห่งประเทศไทย หมายเลข 38 ในปี
    2534 และเข้าร่วมเป็นสมาชิกศูนย์ซื้อขายตราสารหนี้ไทย หมายเลข 49 ในปี 2537 ในปี
    2544 บริษัทมีการเสนอขายหลักทรัพย์แก่ประชาชนทั่วไป
    และได้เข้าเป็นบริษัทจดทะเบียนในตลาดหลักทรัพย์ในวันที่ 8 สิงหาคม 2544 และในปี 2546
    บริษัทได้ขอใบอนุญาตประกอบธุรกิจที่ปรึกษาทางการเงินด้วย จาก สำนักงาน ก.ล.ต.
    ซึ่งได้รับอนุญาต ให้มีผลตั้งแต่ 22 ธันวาคม 2546 นอกจากนั้น เดิมบริษัทมีบริษัทย่อย 2 แห่ง
    ได้แก่ บริษัท ยูไนเต็ด แอ๊ดไวเซอรี เซอร์วิส จำกัด และบริษัท สยามไชยศรี จำกัด
    เพื่อทำธุรกิจการเป็นที่ปรึกษาทางการเงิน แต่เมื่อเดือน มิถุนายน 2548
    ได้มีการขายบริษัทย่อยทั้งสองแห่งให้กับ นายศิริพงษ์ สมบัติศิริ
    ซึ่งเป็นผู้บริหารของบริษัททั้งสองแห่งนั้น โดยบริษัทฯ เล็งเห็นว่า
    การขายนี้จะไม่มีผลกระทบต่อผลการดำเนินงานของบริษัท เนื่องจากในขณะนั้น บริษัทฯ
    มีทีมงานด้านวาณิชธนกิจอยู่แล้ว และทำให้ปัจจุบันบริษัทฯไม่มีบริษัทย่อยอีกต่อไป

-   บริษัทประกอบธุรกิจหลักทรัพย์โดยมีใบอนุญาต 4 ประเภท
    ซึ่งได้แก่การประกอบกิจการนายหน้าซื้อขายหลักทรัพย์ กิจการค้าหลักทรัพย์
    กิจการที่ปรึกษาการลงทุนและกิจการการจัดจำหน่ายหลักทรัพย์ และยังได้รับใบอนุญาตจาก
    สำนักงาน กลต. ให้ประกอบธุรกิจที่ปรึกษาทางการเงิน และในปี 2548
    บริษัทได้มีการเพิ่มเติมวัตถุประสงค์เพื่อรองรับการทำธุรกรรมในอนาคต ด้านตราสารอนุพันธ์
    และธุรกรรมการยืมและให้ยืมหลักทรัพย์ อีกด้วย

-   ในปี 2548 บริษัทฯมีสำนักสาขาที่เปิดให้บริการด้านหลักทรัพย์ 12 แห่ง ประกอบด้วย
    สาขารังสิต สาขานครสวรรค์ สาขานครปฐม สาขาหาดใหญ่ สาขาชลบุรี
    สาขาบ้านโป่ง(ราชบุรี) สาขาอุดรธานี สาขาสาทร สาขาอุบลราชธานี สาขาขอนแก่น
    สาขาลำพูน และสาขาบางนา อย่างไรก็ตาม เนื่องจากผลการดำเนินงานของ สาขาหาดใหญ่
    และสาขาชลบุรี ไม่เป็นไปตามเป้าหมาย ทั้งสองสาขาจึงถูกปิดไปในเวลาต่อมา
    ทำให้บริษัทเหลือสาขา ณ สิ้นปี 2548 จำนวน 10 สาขา

-   สำหรับปี 2548 บริษัทได้มีการเปลี่ยนแปลงโครงสร้างองค์กร และผู้บริหารระดับสูงดังนี้ คือ
    สายงานการตลาดได้ขยายเพิ่มขึ้นอีก 2 สายงาน โดยมี น.ส. สุดธิดา จิระพัฒน์สกุล
    เข้ามาดำรงตำแหน่งเป็นกรรมการผู้จัดการดูแลสายงานด้านการตลาดโดยเฉพาะ
    และมีผู้บริหารที่ได้ลาออกไปคือ นางศศิธร พงศธร กรรมการผู้อำนวยการ และนายจิรายุทธ
    รุ่งศรีทอง กรรมการผู้จัดการ โดยมี นางวิไลวรรณ ตันติธรรม รองประธานกรรมการบริหาร
    รักษาการแทนในตำแหน่งกรรมการผู้อำนวยการ

-   ในปี 2548 บริษัทได้มีการจัดตั้งคณะกรรมการบริหารความเสี่ยง
    และฝ่ายบริหารความเสี่ยงขึ้นมาดูแลงานที่เกี่ยวข้องกับความเสี่ยงด้านต่าง ๆ ของบริษัท
    ขณะที่มีการลดบทบาทของคณะอนุกรรมการการลงทุนของบริษัทตามนโยบายการลดการลงทุนของบริษัท

-   ปัจจัยความเสี่ยงที่สำคัญของบริษัทฯ เกิดจากความเสี่ยงจากธุรกิจหลัก ๆ ได้แก่
    ธุรกิจการเป็นนายหน้าซื้อขายหลักทรัพย์ และธุรกิจด้านวาณิชธนกิจ
    ซึ่งมีรายละเอียดระบุไว้แล้วในหัวข้อ “ปัจจัยความเสี่ยง” ในส่วนที่ 2.1

-   ทุนจดทะเบียนชำระแล้วของบริษัทได้เพิ่มขึ้นเป็น 844 ล้านบาท
    จากการใช้สิทธิแปลงสภาพใบสำคัญแสดงสิทธิทั้งในส่วนของผู้ถือหุ้นเดิม
    และส่วนของกรรมการและพนักงาน

-   งบการเงินรวม ณ 31 ธันวาคม 2548 บริษัทมีสินทรัพย์รวม จำนวน 1,289 ล้านบาท
    มีหนี้สินทั้งสิ้น 242 ล้านบาท และมีส่วนของผู้ถือหุ้นประมาณ 1,046 ล้านบาท
    โดยมีทุนจดทะเบียน 860 ล้านบาทและมีทุนชำระแล้ว 844 ล้านบาท

-   บริษัทมีผลขาดทุนสุทธิ ในปี 2548 เท่ากับ 16.2 ล้านบาท คิดเป็นขาดทุนสุทธิต่อหุ้น
    (ถัวเฉลี่ยถ่วงน้ำหนัก) เท่ากับ 0.12 บาท

-   เมื่อประมาณต้นปี 2549 กลุ่มผู้ถือหุ้นรายใหญ่ของบริษัทฯ คือ กลุ่มว่องกุศลกิจ
    ได้ทำการขายหุ้นรวมจำนวน 42,923,520 หุ้น หรือเท่ากับร้อยละ 25.43
    ของทุนชำระแล้วของบริษัทฯ ในราคาหุ้นละ 8.04 บาท ให้กับ บริษัท เอ พี เอฟ โฮลดิ้งส์
    จำกัด ซึ่งเป็นบริษัทที่จดทะเบียนในประเทศไทย การซื้อหุ้นดังกล่าวของบริษัทฯ ส่งผลให้
    เอ.พี.เอฟ. โฮลดิ้งส์ ต้องจัดทำคำเสนอซื้อหลักทรัพย์
    เพื่อเข้าถือหลักทรัพย์เพื่อครอบงำกิจการ
    ตามประกาศของคณะกรรมการกำกับหลักทรัพย์และตลาดหลักทรัพย์ เลขที่ กจ. 53/2545
    อ้างถึง หลักเกณฑ์ เงื่อนไข และขั้นตอนสำหรับการเข้าถือหลักทรัพย์เพื่อครอบงำกิจการ
    ลงวันที่ 18 พฤศจิกายน 2545 (“หลักเกณฑ์การเข้าถือหลักทรัพย์เพื่อครอบงำกิจการ”) ดังนั้น
    เอ.พี.เอฟ. โฮลดิ้งส์ จึงมีหน้าที่ต้องจัดทำคำเสนอซื้อหลักทรัพย์ที่คงเหลืออยู่ทั้งหมดของบริษัทฯ
    ตามหลักเกณฑ์การเข้าถือหลักทรัพย์เพื่อครอบงำกิจการ

(กรุณาดูรายละเอียดเพิ่มเติมในส่วนของ ประวัติความเป็นมาและพัฒนาการที่สำคัญ )

-   เป้าหมายการดำเนินธุรกิจของบริษัทในปี 2549 คือ การดำเนินงานใน 4 ด้านหลัก คือ
    ด้านการเป็นนายหน้าซื้อขายหลักทรัพย์ ด้านวาณิชธนกิจ ด้านวิเคราะห์หลักทรัพย์
    และงานด้านการสนับสนุน และบริษัทมีเป้าหมายโครงสร้างรายได้ 4 ด้านคือ
    รายได้การเป็นนายหน้าซื้อขายหลักทรัพย์ รายได้ด้านวาณิชธนกิจ
    รายได้ด้านการลงทุนในหลักทรัพย์ประเภทต่างๆ และรายได้จากดอกเบี้ยเงินให้กู้ยืม
    โดยมีเป้าหมายโครงสร้างรายได้ในอัตราส่วนร้อยละ 89 ,2 ,2 และ 7 ตามลำดับ